
Istoria este o ştiinţă abstractă  pentru şcolarii mici, dar deosebit de îndrăgită atunci când se găsesc mijlocele potrivite pentru a-i sensibiliza, ştiut fiind că ea se adresează deopotrivă minţii si inimii. Dascălul are obligaţia de a cunoaşte faptul istoric local şi de a-l integra în lecţie ajutându-l pe elev să înţeleagă  fenomenul general prin particularul istoric, girat de un document sau un fapt autentic apropiat inimii lui. Educatorul trebuie să mânuiască cu multă competenţă evenimentele istoriei locale, să găsească mijloacele şi procedeele impuse de specificul clasei, de tipul lecţiei şi locul acesteia în cadrul procesului instructiv- educativ. Elementul de istorie locală dă o culoare în plus lecţiilor,  sporeşte atenţia şi receptivitatea elevilor, le crează stări afective deosebite, schimbă optica elevilor despre istorie datorită înţelegerii faptului că istoria este făurită de  oameni, că ei înşişi sunt un produs al ei. 
O pagină vie de istorie o reprezintă şi lupta oamenilor de pe aceste meleaguri pentru un trai mai bun. Ideea de unitatea şi liberatate caracterizează întreaga istorie a poporului român. Ţara Silvaniei sau Sălajul de astăzi a fost şi este locuit de populaţie  română şi  maghiară . De remarcat este faptul ca a existat unitate de acţiune între ţăranii romăni şi maghiari când a fost vorba de apărarea drepturilor sociale . 
  Primele răscoale ţărăneşti desfăşurate pe teritoriul Sălajului au fost semnalate între anii 1344-1376, cand ţăranii români şi maghiari din Gârbou, Crasana si Nuşfalău s-au răsculat şi au atacat domeniile mănăstirii din Cluj Mănăştur.
În anul 1437 a avut loc prima mare desfăşurarea de forţe ţărăneşti cu centrul la Bobâlna , în actualul judeţ Cluj, la limita cu judeţul Sălaj. Aceeaşi soartă o aveau ţăranii din satele sălăjene cu cei din satele clujene. Răscoala a cuprins numeroase sate de pe Someş şi din Sălaj. Printre căpeteniile răsculaţilor se numărau: Ilie cel Mare din Almaş, Pavel cel Mare din Voivodeni, Gal din Chendrea şi Mihai din Cehu Silvaniei.

La 16 septembrie 1437, la Căpâlna pe Someş,( sat sălăjan), a avut loc o înţelegere între  nobilimea maghiară, nobilii saşi şi secui, înţelegere îndreptată împotriva răsculaţilor. Actul semnat la Bobâlna a ramas în istorie sub denumirea de “masa cu trei picioare”, deoarece de aici lipsea piciorul românesc, adică nobilimea română.

Evenimente s-au petrecut şi în vremea războiului ţarănesc condus de Gheorghe Doja. Lupta împotriva nobililor a fost pornită de către ţaranii unguri, secui şi români care erau înrolaţi la Budapesta pentru lupta împotriva turcilor. De aici, soldaţii, ţăranii înarmaţi, au venit acasă în Transilvania şi războiul s-a transformat în răscoală ţărănească condusă de  Gheorghe Doja. S-au găsit aderenţi printre ţăranii năpăstuiţi din Sălaj. Perioada cuprinsă între  luna mai şi august 1514, se caracterizează prin multe ridicări  la luptă pe văile Crasnei, Barcăului, Zalăului, Agrijului, Almaşului. Una dintre bătălii s-a purtat la Zalău, nu se cunosc prea multe detalii. Laurenţiu Mesaroş, conducătorul sălăjenilor şi al maramureşenilor, după pierderea ultimei bătălii de la Cluj, a revenit la Zalău unde a fost prins şi a împartăşit soarta lui Doja. Ecourile acestor evenimente au fost resimţite zeci de ani. 
Un alt eveniment de o mare importanţă  care nu i-a lăsat indiferenţi pe sălăjeni a fost răscola din anul 1784. Unele nemulţumiri ale ţăranilor s-au manifestat în Sălaj încă din anul 1773. Locuitorii din 22 sate sălăjene au adresat un memoriu către Iosif al II-lea. În cele 46 de pagini ţăranii sălăjeni acuzau autorităţile şi pe nobili de nenumărate abuzuri, de uzurparea unor drepturi străvechi datorită cărora afirmau:”am ajuns în cea mai neagră mizerie.”În februarie 1775 a avut loc o puternică mişcare a iobagilor din satele de la poalelel Meseşului, pe văile Almaşului şi Agrijului, la Gâlgău, Gârbou, Chendrea. Caţiva ani mai târziu, un raport  local datat din 15 noiembrie 1784, dezvăluia starea de tensiune şi agitaţie ce domnea în rândurile ţăranilor, unii dintre ei luând parte la luptele ce au avut loc în Munţii Apuseni.
HOREA era meşter lemnar. În anul 1773 a construit împreună cu ortacii săi o biserică din lemna la Cizer, sat în judeţul Sălaj, în apropiere de localitatea Ciucea din judeţul Cluj. Pe grinda de deasupra uşii de la intrare este scris: „lucrat Ursu H.” Biserica se afla astăzi la Muzeul Etnografic al Transilvaniei din Cluj Napoca. Acesta este motivul pentru care unul din conducătorii răscoalei ţărăneşti de la 1784 din Transilvania a ajuns să locuiască aici. În prezent casa ţărănească,  ce a aparţinut legendarului Horea, (Vasile Ursu Nicola), va trece din domeniul public al judeţului Sălaj în cel al comunei Cizer. Această casă, cu o valoare istorică însemnată, va fi restaurată şi transformată în muzeu, cu ajutorul unor fonduri europene pentru reînnoirea comunităţilor rurale având ca destinaţie conservarea şi restaurarea monumentelor istorice. 
Un alt semn al omagiului pe care sălăjenii îl aduc „împăratului Horea”, cum apare în unele creaţii ale literaturii populare, este acela ca şcoala din acea localitate îi poartă numele .
Nu este acesta singurul argument al legaturilor ce au existat între ţăranii români din Apuseni şi cei din Ţara Silvaniei. Evenimentele îşi faceau simţite ecourile peste tot. În timpul evenimentelor din 1848 au avut loc proteste în multe localităţi sălăjene, doresc să amintesc un singur aspect .
Iacob Deleu, fost ostaş în trupele imperiale de grăniceri români ale colonelului Urban, a adunat o ceată de ţărani din satele din jurul Şimleului, i-a înarmat cu coase, furci, topoare, puşti şi a ocupat dealul Vârşolţului, unde s-a confruntat cu un corp de armată. Eroismul ţaranilor lui Deleu reprezintă o pagina glorioasă de istorie. Puţinii ţarani care i-au rămas îl urmeaza în Apuseni şi intră în slujba lui Avram Iancu, supranumit Craiul Munţilor. După depunerea armelor de  armata lui Iancu, Deleu se întoarcea acasă şi se dedică dăscăliei.
Am încercat să prezint pe scurt câteva aspecte ale zbuciumatei istorii sălăjene, am ales această temă tocmai pentru faptul că printre figurile vremii îl întâlnim şi pe marele HOREA . 

Am cosnsiderat ca prezentarea elementelor de istorie locală e absolut necesară. Pentru a-i ajuta pe elevi să-şi însuşească noţiunile cu uşurinţă, am desfăşurat diverse activităţi în cadrul unui parteneriat cu Muzeul Judeţean de Istorie şi Artă Zalău. Elevii au avut posibilitatea să intre în laborator, să vadă în ce constau activităţile de restaurare, s-au pozat purtând coif şi zale ce au aparţinut epocii feudale. Participarea la festivităţile din cimitirul eroilor, întâlnirile cu veteranii de război, excursiile sunt activităţi desfăşurate care i-au ajutat pe elevi să îndrăgească istoria. Toate acestea pentru că nevoia de a ne cunoaşte istoria raspunde acelui comandament al fiinţei umane pe care istoricul Fernand Braudel l-a formulat astfel:”Cine suntem, de unde venim şi încotro ne îndreptăm? Fără trecut nu se poate prevedea viitorul, care trece în acest moment printr-un prezent ce trebuie înţeles. Oricare din noi e curios să-şi cunoască rădăcinile proprii şi ale celor din jurul său.”
Elevii noştri au avut  ocazia să cunoască şi pagini din istoria Apusenilor, nu doar din cărţi ci şi în urma excursiilor efectuate. La fel şi ţinuturile noastre, prin vestigiile existente, vorbesc despre faptele înaintaşilor. O excursie în judeţul Sălaj  va da posibilitatea elevilor să cunoască castrele romane din zonă, cel mai vestit fiind castrul de la Porolissum, muzeele locale. Să nu uităm că Simion Bărnuţiu, Iuliu Maniu sunt fii ai acestor meleaguri, că una dintre marile bătălii  şi ultima condusă de Mihai Viteazul s-a dat la Guruslău, nu departe de Zalău. Acestea sunt doar o parte din obiectivele  de interes istoric pentru care vă invităm să  ne vizitaţi!

